B. Bugár, podpredseda NR SR: (2004-01-20):
Nech sa páči, pán poslanec Hrdlička, máte slovo. J. Hrdlička, poslanec: Vážený pán predsedajúci, vážené dámy a páni. Dovoľte mi, aby som v mene poslancov za Komunistickú stranu Slovenska veľmi stručne a krátko vyjadril podporné stanovisko k faktu, že prezident republiky vrátil Národnej rade Slovenskej republiky zákon z 5. decembra o sociálnej pomoci a taktiež vyjadril podporné stanovisko jeho pripomienkam. Viacerí poslanci počas uplynulej rozpravy označovali túto novelu zákona o sociálnej pomoci, ktorou sa menia podmienky poskytovania, ako aj výšky vybraných druhov peňažných príspevkov na kompenzáciu, ktorej cieľom by mala byť predovšetkým podpora sociálnej integrácie občanov s ťažkým zdravotným postihnutím v živote za silno reštrikčnú a nespravodlivú. Schválený zákon podľa nás veľmi hrubo potláča základnú filozofiu kompenzácie sociálnych dôsledkov ťažkého zdravotného postihnutia. Sami ste boli svedkami, že na nás poslancov sa počas schvaľovania zákona obracali viacerí jednotliví občania, ale aj rozličné občianske združenia postihnutých občanov, či Slovenská humanitná rada a jej ďalšie inštitúcie, a vyzývali nás nepodporiť túto novelu pre jej značný spiatočnícky a protisociálny charakter. No tieto hlasy nikto nepočúval a vládna koalícia tento zákon bezproblémovo schválila. V klube Komunistickej strany Slovenska si myslíme tak podobne, ako to vyjadrila kolegyňa Angyalová zo Smeru, že jediným cieľom tohto zákona je zníženie objemu finančných prostriedkov v roku 2004 o cca 100 miliónov Sk v oblasti kompenzácií sociálnych dôsledkov ťažkého zdravotného postihnutia a v oblasti peňažných príspevkov na kompenzáciu zvýšených výdavkov na diétne stravovanie a cca 1 miliardy korún v oblasti príspevkov za opatrovanie, teda že nejde o nič iné, len o šetrenie na občanoch najviac životom skúšaných, na zdravotne postihnutých bez ohľadu na to, aké dôsledky môže zákon v praxi mať. V tejto súvislosti podporujeme prezidentove pripomienky, ktoré obrusujú nedokonalosť a zreteľnú asociálnosť tohto zákona. Prvá pripomienka prezidenta republiky týkajúca sa vypustenia ods. 5 v § 50 schváleného zákona podľa nás správne poukazuje na fakt, že v praxi zabráni možnosti zvyšovať mieru funkčnej poruchy u občanov s viacerými funkčnými poruchami. Považujeme to za špekuláciu a ostrú reštrikciu, ktorá vedie k zúženiu okruhu občanov majúcich nárok na kompenzáciu sociálnych dôsledkov ťažkého zdravotného postihnutia o tých hendikepovaných spoluobčanov, ktorí žijú s viacerými funkčnými poruchami, ktoré však nedosahujú 50  percent potrebných na možnú kompenzáciu. Vládou predložené a parlamentom schválené riešenie tejto problematiky jasne znevýhodňuje občanov s viacerými funkčnými poruchami, komplikuje snahu o adaptáciu v živote a míňa sa svojmu účinku, ktorým by mala byť snaha o adresnosť a nie, ako som už spomenul, len čistá snaha ušetriť predpokladaných 100 miliónov korún v tejto oblasti. Jednoznačne vyjadrujeme podporu prezidentovmu návrhu v § 50 ponechať ods. 5 a vypustiť v čl. 1 tretí bod. Za ďalší krok späť v zhode s pánom prezidentom považujeme nové ustanovenie mesačnej výšky peňažného príspevku na kompenzáciu zvýšených výdavkov na diétne stravovanie. Právna úprava likvidačne zužuje skupinu porúch a chorôb vyžadujúcich si kompenzáciu, príspevok na diétne stravovanie, ako sú napríklad viackrát spomínaní diabetici. V súčasnej dobe, keď dochádza k zvyšovaniu cien tovarov, služieb a energií, a keď vstup do Európskej únie prinesie zrejme značný stupeň sociálneho zaťaženia pre našich spoluobčanov, a predovšetkým tých najviac skúšaných, považujeme túto vládnu snahu prinajmenšom za neférovú a v tejto súvislosti súhlasíme s ponechaním v platnosti doterajšej zákonnej úpravy a bod 8 čl. 1 prílohu k čl. 13 k schválenému zákonu obsahujúci prehľad chorôb a porúch s ustanovením výšky peňažných príspevkov na kompenzáciu zvýšených výdavkov na diétne stravovanie vypustiť. Nesúhlasíme taktiež s tou časťou zákona, momentálne myslím § 64 ods. 3, ktorá zreteľne zužuje účel zabezpečenia pomoci celodenným opatrovaním občanov s ťažkým zdravotným postihnutím, ktorá smeruje k nezabezpečovaniu pomoci pri prácach v domácnosti. Tento krok môže značne sťažiť život človeka odkázaného na pomoc iných. V zhode s prezidentom taktiež považujeme za reštrikčné tie ustanovenia zákona, ktoré smerujú k zužovaniu okruhu fyzických osôb, ktorým má byť možné poskytovať peňažný príspevok za opatrovanie. V tomto bode sa zákon vyznačuje podľa nás extrémnou snahou dosiahnuť úspory na peňažnom príspevku za opatrovanie, čo považujeme absolútne za neprijateľné. Súhlas, samozrejme, vyjadrujeme i s ďalšími viac-menej technickými pripomienkami, ktoré prezident republiky tejto snemovni vyjadril. Chcem v krátkom vystúpení vyjadriť presvedčenie, že fakt, že prezident republiky využil svoje ústavné právo a vrátil Národnej rade zákon o sociálnej pomoci, nikto z nás nepovažuje za akt populizmu, ale ako úsilie o snahu o zdokonalenie zákona riešiaceho problematiku veľmi úzko sa dotýkajúcu života našich spoluobčanov a v tomto prípade tých zdravotne postihnutých a odkázaných na pomoc iných. Som presvedčený, že v tomto pléne využijeme šancu zákon vylepšiť a prijatím prezidentových pripomienok zachováme pre našich zdravotne postihnutých spoluobčanov také podmienky, ktoré im umožnia aktívnu účasť v živote a, samozrejme, v živote našej spoločnosti. Chcem povedať, že klub poslancov za Komunistickú stranu Slovenska podporuje prezidentovu iniciatívu a, samozrejme, jeho pripomienky k prerokúvanému zákonu. Ďakujem pekne za pozornosť. (Potlesk.)